洪御史
作者：釋居簡
朝代：宋

paragraphs: 山林色色昧講明，不識更化云胡更。
或云鄉來立仗馬，畫然勇作朝陽鳴。
邕邕逸響猶在耳，寵以官名只三字。
昔人謾煮水銀銀，妄冀錙銖相比類。
衮衮王言獨超絕，盤誥丁寧古無別。
眼兩腰重不自榮，回向高堂一簪雪。
只今又上四緊頭，準擬鈞天侍冕旒。
彈壓風煙看制勝，取之左右皆相應。